Λοιμώξεις στους ασθενείς της Μονάδας Εντατικής Θεραπείας (ΜΕΘ)
Authors: Πρατικάκη Μαρία 
Published: January 2014

Σκοπός της μελέτης ήταν, να αναλύσει τους παράγοντες κινδύνου που εμπλέκονται στην εμφάνιση Gram- αρνητικής βακτηριαιμίας από ανθεκτικά στις καρβαπενέμες στελέχη και να εκτιμήσει την κλινική έκβαση των βαρέως πασχόντων ασθενών της ΜΕΘ, που εμφάνισαν τη βακτηριαιμία. Όλοι οι ασθενείς που εισήχθησαν στην 25 κλινών, πολυδύναμη Κλινική Εντατικής Θεραπείας (ΜΕΘ), του νοσοκομείου Ευαγγελισμός, κατά τη χρονική περίοδο των 18 μηνών και εμφάνισαν Gram- αρνητική βακτηριαιμία, μελετήθηκαν προοπτικά. Από τους 855 ασθενείς που διαδοχικά εισήχθησαν στην ΜΕΘ, με τουλάχιστον 48 ώρες νοσηλείας, οι 84 εμφάνισαν Gram- αρνητική βακτηριαιμία οφειλόμενη σε στελέχη ευαίσθητα στις καρβαπενέμες και συγκρίθηκαν με 85 ασθενείς, με Gram- αρνητική βακτηριαιμία οφειλόμενη σε στελέχη ανθεκτικά στις καρβαπενέμες. Η κύρια εστία-πηγή της Gram- αρνητικής βακτηριαιμίας ήταν το αναπνευστικό. Τα κύρια, ανθεκτικά στις καρβαπενέμες παθογόνα στελέχη, ήταν: το Acinetobacter baumannii (σε 32 ασθενείς, 37.6%) και η Pseudomonas aeruginosa (σε 31 ασθενείς, 36.5%). Οι ασθενείς με βακτηριαιμία από τα ανθεκτικά στελέχη, παρουσίασαν σε μεγαλύτερο ποσοστό πνευμονία σχετιζόμενη με τον αναπνευστήρα (VAP), σε σχέση με τους ασθενείς με τα ευαίσθητα στελέχη, 60% έναντι 34.5% αντίστοιχα, p< 0.001. Επίσης, οι ασθενείς με βακτηριαιμία από τα ανθεκτικά στελέχη, είχαν παρατεταμένο ολικό χρόνο νοσηλείας στην ΜΕΘ, συγκριτικά με τους ασθενείς με τα ευαίσθητα στελέχη (30 έναντι 23 ημέρες αντίστοιχα, p= 0.035), παρατεταμένο χρόνο νοσηλείας στην ΜΕΘ έως την εμφάνιση της βακτηριαιμίας τους, (14 έναντι 11 ημέρες αντίστοιχα, p= 0.026) και παρατεταμένο χρόνο χορήγησης καρβαπενεμών [10 (5-18) έναντι 3 (0-11) ημέρες αντίστοιχα, p< 0.001] και κολιστίνης [1 (0-12) έναντι 0 (0-0) ημέρες αντίστοιχα, p< 0.001]. Η θνητότητα αν και υψηλότερη στους ασθενείς με Gram- αρνητική βακτηριαμία από στελέχη ανθεκτικά στις καρβαπενέμες, 48%, σε σύγκριση με εκείνη των ασθενών με Gram- αρνητική βακτηριαμία από στελέχη ευαίσθητα στις καρβαπενέμες, 45%, δεν ήταν στατιστικά σημαντική (p= 0.696). Η πολυμεταβλητή ανάλυση ανέδειξε, ως ανεξάρτητους παράγοντες κινδύνου για θνητότητα στους ασθενείς με Gram- αρνητική βακτηριαιμία, το SOFA score την ημέρα της βακτηριαιμίας (OR, 1.44; 95% CI 1.26-1.66, p< 0.001) και τη χρήση πολλαπλών ενδοαγγειακών συσκευών (OR, 2.45; 95% CI 1.16-5.15, p= 0.019). Ανάμεσα στους 84 ασθενείς με Gram- αρνητική βακτηριαιμία από ευαίσθητα στελέχη, το SOFA score την ημέρα της βακτηριαιμίας (OR, 1.39; 95% CI 1.16-1.69, p< 0.001) και η τιμή της λευκωματίνης του ορού την ημέρα της βακτηριαιμίας (OR, 0.31; 95% CI 0.11-0.88, p= 0.029), σχετίζοταν σημαντικά με τη θνητότητα. Ανάμεσα στους ασθενείς με Gram- αρνητική βακτηριαιμία από ανθεκτικά στις καρβαπενέμες στελέχη, το SOFA score την ημέρα της βακτηριαιμίας (OR, 1.46; 95% CI 1.17-1.83, p= 0.001), η χρήση πολλαπλών ενδοαγγειακών συσκευών (OR, 4.59; 95% CI 1.38-15.27, p= 0.013) και η παρουσία μυκηταιμίας (OR, 7.32; 95% CI 1.12-47.99, p= 0.038), σχετίζοταν σημαντικά με την κλινική έκβαση των ασθενών της ΜΕΘ. Στους βαρέως πάσχοντες ασθενείς, η πνευμονία η σχετιζόμενη με τον αναπνευστήρα και η παρατεταμένη χορήγηση καρβαπενεμών και κολιστίνης, προδιαθέτουν στην εμφάνιση Gram- αρνητικής βακτηριαμίας από στελέχη ανθεκτικά στις καρβαπενέμες. Η θνητότητα, αν και υψηλότερη στους ασθενείς με Gram- αρνητική βακτηριαμία από στελέχη ανθεκτικά στις καρβαπενέμες, σε σύγκριση με τους ασθενείς με βακτηριαμία από ευαίσθητα στελέχη, δεν ήταν στατιστικά σημαντική.